**Carl Henrik Jordan Larsson** (s. 20. kesäkuuta 1997 Rotterdam, Alankomaat) on ruotsalainen jalkapalloilija. Hän edustaa Tanskan Superliigassa pelaavaa FC Kööpenhaminaa. Pelipaikaltaan hän on hyökkääjä.

Hän on jalkapalloilija Henrik Larssonin poika.

Seurajoukkueura
---------------

Larsson syntyi Rotterdamissa hänen isänsä Henrik Larssonin pelatessa Feyenoordissa. Hän asui lapsena isänsä jalkapallouran vuoksi myös Glasgow'ssa ja Barcelonassa. Hänen oma jalkapallouransa alkoi FC Barcelonan junioriakatemiassa. Larsson muutti perheensä mukana Ruotsiin vuonna 2006 ja samalla siirtyi Barcelonan junioriakatemiasta Högaborgin junioreihin. Kesäkuussa 2013 hän pelasi yhdessä isänsä kanssa Ruotsin neljännen sarjatason ottelussa Tenhults IF:ää vastaan. Larsson pelasi Högaborgissa vuosina 2012–2014 43 ottelua ja teki niissä 12 maalia.

Heinäkuussa 2014 Larsson siirtyi Högaborgista Helsingborgiin. Larsson teki ensimmäisen maalinsa Helsingborgin pelaajana 26. elokuuta 2014 Ruotsin cupin ottelussa Torslandaa vastaan. Allsvenskanissa hän avasi maalitilinsä vasta 6. kesäkuuta 2015 ÅFF:ää vastaan. Kaikki kilpailut mukaan lukien Larsson pelasi Helsingborgissa vuosina 2014–2016 yhteensä 73 ottelua, joissa hän teki 18 maalia ja antoi 12 maalisyöttöä.

Larsson siirtyi tammikuussa 2017 alankomaalaiseen NEC Nijmegeniin kauden 2019–2020 loppuun ulottuvalla sopimuksella. Joukkue kuitenkin putosi Eredivisiestä kauden 2016–2017 päätteeksi. Tammikuussa 2018 Larsson siirtyi NEC Nijmegenistä kotimaansa IFK Norrköpingiin pelattuaan NEC:issä vasta vuoden. Ensimmäisellä kaudellaan Norrköpingissä Larsson pelasi 25 ottelua ja teki yhden maalin. Kaudella 2019 Larsson pelasi seurassa 16 ottelua, joissa hän teki 11 maalia ja antoi yhden maalisyötön.

Elokuussa 2019 Larsson siirtyi Venäjän Valioliigan Spartak Moskovaan noin neljän miljoonan euron siirtosummalla. Kaudella 2020–2021 hän oli Venäjän liigan kolmanneksi paras maalintekijä 15 maalillaan. Eurooppa-liigassa Larsson pelasi ensimmäistä kertaa 15. syyskuuta 2021 ottelussa Legia Varsovaa vastaan.

Larsson jätti Spartakin keväällä 2022 Venäjän hyökättyä Ukrainaan ja pelasi loppukauden lainasopimuksella AIK:ssa. Kesäkuussa 2022 hän purki sopimuksensa Spartakin kanssa.

Larsson teki elokuussa 2022 saksalaisseura Schalken kanssa kolmivuotisen sopimuksen. Hän pelasi Schalkessa kaudella 2022–2023 11 bundesliigaottelua ja yhden Saksan cupin ottelun, mutta ei tehnyt otteluissa maaleja. 28. tammikuuta 2023 hän siirtyi Schalkesta Tanskan Superliigan FC Kööpenhaminaan puolen vuoden lainasopimuksella, jossa oli myös osto-optio. Keväällä 2023 Larsson voitti FC Kööpenhaminan riveissä Tanskan mestaruuden ja Tanskan cupin.

Kesäkuussa 2023 FC Kööpenhamina käytti lainasopimukseen sisältyneen osto-option ja Larsson siirtyi tanskalaisseuraan pysyvästi. 20. syyskuuta 2023 Larsson debytoi Mestarien liigassa ottelussa Galatasarayta vastaan.

Maajoukkueura
-------------

Larsson edusti Ruotsin eri juniorimaajoukkueita vuosina 2012–2018. Ruotsin A-maajoukkueessa Larsson pelasi ensimmäistä kertaa 7. tammikuuta 2018 ystävyysottelussa Viroa vastaan. Ensimmäisen maajoukkuemaalinsa hän teki 9. tammikuuta 2020 ystävyysottelussa Moldovaa vastaan.

Larsson valittiin Ruotsin joukkueeseen kesän 2021 EM-kilpailuihin, mutta ei pelannut turnauksessa.

Muuta
-----

Larsson on saanut etunimensä koripalloilija Michael Jordanin mukaan.

Larssonilla on kapverdeläistä taustaa. Hänen isoisänsä muutti Ruotsiin Kap Verdeltä 1960-luvulla.

Lähteet
-------

1. 1 2 3 4 5 6 7 8 9 10 11 12  Jordan Larsson Transfermarkt-sivustolla (englanniksi)
2. 1 2  Riihimäki, Aapo: Ruotsalaislegendan poika seuraamassa isänsä jalanjälkiä *Iltalehti*.  24.7.2014. Alma Media Oyj. Viitattu 23.1.2024.
3. 1 2  Dutt, Sujay: UEFA.com's weekly wonderkid: Jordan Larsson *uefa.com*.  21.5.2016. UEFA. Viitattu 23.1.2024. (englanniksi)
4. ↑  United move for Larsson *Eurosport*.  1.12.2006. Viitattu 23.1.2024. (englanniksi)
5. ↑  Fraser, Stuart: A chip off the old block! Celtic legend Larsson returns... but it's his 15-year-old son Jordan who gets on the scoresheet *The Daily Mail*.  20.6.2013. Viitattu 23.1.2024. (englanniksi)
6. ↑  Jordan Larsson - Spelarstatistik *svenskfotboll.se*. Ruotsin jalkapalloliitto. Viitattu 23.1.2024. (ruotsiksi)
7. ↑  McDonald, Ryan: Jordan Larsson joins Dutch side NEC Nijmegen months after being attacked by Helsingborgs thugs *The Scottish Sun*.  2.1.2017. Viitattu 23.1.2024. (englanniksi)
8. ↑  Classification Eredivisie 2016-17 *BDFutbol*. Viitattu 23.1.2024. (englanniksi)
9. ↑  Officiellt: Jordan Larsson klar för Norrköping: "Rätt klubb att komma till" *Fotbollskanalen*.  2.1.2018. TV4 AB. Viitattu 23.1.2024. (ruotsiksi)
10. ↑  Jordan Larsson suspends Spartak contract *Russian Premier Liga*.  4.4.2022. Viitattu 23.1.2024. (englanniksi)
11. ↑  Ikola, Eetu: Ruotsalaispelaaja repi sopimuksensa Venäjällä – sai täyslaidallisen futisveteraanilta: "Hän voi painua helvettiin" *MTV Uutiset*.  28.6.2022. MTV Oy. Viitattu 23.1.2024.
12. ↑  Forward Jordan Larsson joins FC Schalke 04 *schalke04.de*.  5.8.2022. FC Gelsenkirchen-Schalke 04 e.V.. Viitattu 23.1.2024. (englanniksi)
13. ↑  Jordan Larsson joins FC Copenhagen on loan *schalke04.de*.  28.1.2023. FC Gelsenkirchen-Schalke 04 e.V.. Viitattu 23.1.2024. (englanniksi)
14. ↑  Jordan Larsson makes FC Copenhagen move permanent *schalke04.de*.  13.6.2023. FC Gelsenkirchen-Schalke 04 e.V.. Viitattu 23.1.2024. (englanniksi)
15. ↑  Ralston, Gary: YOU ARE MY LARSSON, MY HENRIK LARSSON; Celtic star's humble island origins. *Daily Record*. Viitattu 23.1.2024. (englanniksi)

Ruotsin joukkue – Jalkapallon EM-kilpailut 2020
1 Olsen |
2 Lustig |
3 Lindelöf |
4 Granqvist |
5 Bengtsson |
6 Augustinsson |
7 S. Larsson |
8 Ekdal |
9 Berg |
10 Forsberg |
11 Isak |
12 Johnsson |
13 Svensson |
14 Helander |
15 Sema |
16 Krafth |
17 Claesson |
18 Jansson |
19 Svanberg |
20 Olsson |
21 Kulusevski |
22 Quaison |
23 Nordfeldt |
24 Danielson |
25 J. Larsson |
26 Cajuste |
Valmentaja Andersson